ସୋରଡ଼ା/ ଭୁବନେଶ୍ବର : କରୋନାକୁ ମାତ ଦେଇଛନ୍ତି ଗଞ୍ଜାମ ଜିଲାର ଜଣେ ୯୫ ବର୍ଷୀୟ ବୃଦ୍ଧ। ଟାଟା କୋଭିଡ ଡାକ୍ତରଖାନାରେ ଚିକିତ୍ସିତ ହୋଇ ସେ ଘରକୁ ଫେରିଛନ୍ତି। ଦୃଢ ମନୋବଳ ଓ ଠିକଣା ସମୟରେ ଚିକିତ୍ସା ସେବା ପାଇଲେ ଜଣେ କରୋନାକୁ ମାତ ଦେଇପାରିବ ବୋଲି କହିଛନ୍ତି ସୋରଡା ବ୍ଲକା ଚାକୁଣ୍ଡା ଗ୍ରାମର ୯୫ ବର୍ଷୀୟ ବୃଦ୍ଧ ଉଦୟନାଥ ବିଷୋୟୀ।
ରାଜ୍ୟରେ ସଂକ୍ରମିତଙ୍କ ତୁଳନାରେ ଆରୋଗ୍ୟ ହାର ମଧ୍ୟ ଖୁବ୍ ଭଲ ଅଛି। କିଛିଦିନ ତଳେ କନ୍ଧମାଳ ଜିଲା ରାଇକିଆ ବ୍ଳକ୍ ଇନ୍ଦ୍ରଗଡ଼ର ୮୧ ବର୍ଷୀୟ ବୃଦ୍ଧ ଗୋପୀନାଥ ଡାକୁଆ ଭୁବନେଶ୍ୱରର ଏକ କୋଭିଡ୍ କେୟାର୍ ସେଣ୍ଟରରୁ ସୁସ୍ଥ ହୋଇ ଫେରିଥିଲେ। ପରେ ପରେ କେନ୍ଦ୍ରାପଡ଼ା ଅଞ୍ଚଳର ସୁରେନ୍ଦ୍ର ପତି ନାମରେ ଆଉ ଜଣେ ୮୫ ବର୍ଷୀୟ ବୃଦ୍ଧ କରୋନା କେୟାର୍ ସେଣ୍ଟରରେ ଚିକିତ୍ସିତ ହୋଇ ସୁସ୍ଥ ହୋଇଥିଲେ।
ଦୁଇଦିନ ପୂର୍ବେ କେନ୍ଦ୍ରାପଡ଼ା ଜିଲାର ଜଣେ ୮୫ ବର୍ଷୀୟ କର୍କଟ ରୋଗୀ ଓ ତାଙ୍କର ୭୮ ବର୍ଷୀୟ ପତ୍ନୀ ସୁସ୍ଥ ହୋଇ ଘରକୁ ଫେରିବା ପରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଟ୍ବିଟ୍ କରି ଦୁହିଁଙ୍କୁ ଶୁଭେଚ୍ଛା ଜଣାଇବା ସହ ଏଭଳି ଏକ ସଙ୍କଟଜନକ ସ୍ଥିତିରେ ଅନ୍ୟମାନଙ୍କୁ ସୁସ୍ଥ ସବଳ ରହିବା ପାଇଁ ପ୍ରେରଣାଦାୟକ ବୋଲି କହିଥିଲେ। ଗତକାଲି ସୁସ୍ଥ ହୋଇଥିବା ଜଣେ ୮୦ ବର୍ଷୀୟ ପୁରୁଷ କହିଛନ୍ତି, କୋଭିଡ୍କୁ ନେଇ ଆଦୌ ଭୟଭୀତ ହେବା ଉଚିତ ନୁହେଁ। ଡାକ୍ତରଖାନାରେ ଉତ୍ତମ ଚିକିତ୍ସା ସହିତ ଅନ୍ୟ ବ୍ୟବସ୍ଥା ବହୁତ ଭଲ ରହିଛି। କରୋନାକୁ ହରାଇ ଥିବା ଯାଜପୁର ତହସିଲଦାର ସୁଶାନ୍ତ କୁମାର ପତି କହିଛନ୍ତି, ସାମାନ୍ୟ ଥଣ୍ଡା ଲକ୍ଷଣ ଦେଖାଦେବାରୁ ଜୁନ୍ ୨୪ ତାରିଖରେ ମୁଁ ସ୍ବାବ୍ ପରୀକ୍ଷା କରାଇଥିଲି। ୨୮ ତାରିଖରେ ରିପୋର୍ଟ ପଜିଟିଭ୍ ଆସିବା ପରେ ବହୁତ ବ୍ୟସ୍ତ ଓ ବିବ୍ରତ ଲାଗିଥିଲା। ସେହି ରାତିରେ ଡୁବୁରୀ ସ୍ଥିତ ଟାଟା କୋଭିଡ୍ ହସ୍ପିଟାଲରେ ପହଞ୍ଚିବା ପରେ ଚିକିତ୍ସା ଆରମ୍ଭ ହୋଇଥିଲା। ୧୦ ଦିନର ଚିକିତ୍ସା ଭିତରେ ରୋଗକୁ ନେଇ ଥିବା ମୋ ଭୟ ଦୂର ହୋଇଥିଲା। ତେଣୁ କରୋନାକୁ ନେଇ ଅଯଥାରେ ଆତଙ୍କିତ ହେବା ଅନୁଚିତ ବୋଲି ସେ କହିଛନ୍ତି। ଏବେ ରାଜ୍ୟରେ ସଂକ୍ରମିତଙ୍କ ତୁଳନାରେ ସୁସ୍ଥଙ୍କ ସଂଖ୍ୟା ଢେର୍ ଅଧିକ ରହିଛି। ଏଯାଏଁ ୧୮୧୧୦ ସଂକ୍ରମିତଙ୍କ ମଧ୍ୟରୁ ୧୨୯୧୦ ରୋଗୀ ସୁସ୍ଥ ହେଲେଣି।
